Stereo (album)

Stereo je štúdiový album slovenskej speváčky Dary Rolins, ktorý vyšiel 4. novembera 2011 prostredníctvom vydavateľstva EMI. Nahrávka obsahuje 16 skladieb, z toho jedna bonusová „Chyť mě (jestli na to máš)“, ktorá už predtým vyšla na štúdiovom albume „Epilog“ skupiny PSH.

Na tomto albume s Darou spolupracovala rada známych osobností českej, slovenskej, ale i zahraničnej hudobnej scény. O produkciu sa rovným dielom postarali Mark „Substance“ Davies, gitarista a producent britskej kapely Kosheen a Jan Kleník, ktorého poznáme ako mozok jednej z najoriginálnejších českých elektronických skupín Ohm Square alebo soft-elektronického projektu Skleník. Medzi ďalšími spolupracovníkmi sú Tomi Popovič, DJ Trafik, Jana Kirschner, Marián Čekovský, Helena Zeťová a Dan Bárta. Väčšinu zo 16 skladieb otextovala Dara sama. Takisto je i autorom alebo spoluautorom takmer všetkých skladieb.

Na albume sa nachádzajú dve coververzie - „Help Me“ (1974) kanadskej hudobníčky Joni Mitchell a „Eye in the Sky“ (1982) britského projektu The Alan Parsons Project.

Ako „teaser" k albumu vyšlo ešte pred vydaním albumu Stereo EP Mono s podobným vizuálom. Na EP sa objavili bonusy, ktoré neboli  nikde inde dostať. Album Stereo vyšiel vo forme knižného bookletu s exkluzívnymi fotografiami.

Z albumu bolo vydaných päť singlov a natočené štyri videoklipy. Ako pilotný singel vyšla skladba „Naskoč a leť“, nasledoval singel „Nebo peklo raj“, ktorý sa stal najúspešnejším z albumu, „Fóbia“, „Ďaleko mi neuleť“, a „Stále dokola“.

Zoznam skladieb

Single 
 „Naskoč a leť“ – Pilotný singel bol vydaný na jar 2011. Singel predstavila 5. marca 2011 v priamom prenose na vystúpení Miss Universe 2011 vysielaným na RTVS. Singel sa umiestnil na 53. priečke rebríčku IFPI Rádio Top 100 Oficiálna. Singel zostal bez videoklipu. Vznikla aj anglická verzia skladby s názvom „My Time“, ktorá bola zaradená na EP Mono.

 „Nebo peklo raj“ – Duet s Tomim Popovičom mal obrovský úspech v rebríčku hranosti v slovenských rádiách. Singel sa dostal na vrchol rebríčku IFPI Rádio Top 100 Oficiálna, čo bol prvý singel Dary, ktorému sa to podarilo. V Česku sa umiestnil na 41. priečke. Videoklip k singlu mal premiéru 26. augusta 2011. S 24 mil. pozretí sa radí medzi najpozeranejšie slovenské hudobné videoklipy histórie. 26. februára 2012 získala skladba ocenenie Slávik v kategórii Hit roka 2011. Autorom piesne je Tomi Popovič, text napísala Dara.

 „Fóbia“ – Videoklip k singlu mal premiéru 11. novembra 2011 na Rádiu Express. Nakrúcal sa v priestoroch nemocnice. Na natáčanie si Dara pozvala svojich kamarátov. Objavili sa v ňom súrodenci Rolo a Ondrej Brzobohatý a Hedvika Kollerová. Singel sa umiestnil na 75. priečke rebríčku IFPI Rádio Top 100 Oficiálna. Vznikla aj anglická verzia skladby s názvom „Doctor Love“, ktorá bola zaradená na EP Mono.

 „Ďaleko mi neuleť“ – Videoklip k singlu mal premiéru 2. marca 2012 cas.sk a blesk.cz. Pieseň zložila pre svoju dcéru Lauru, ktorá sa objavuje v piesni i videoklipe.

 „Stále dokola“ – Videoklip k singlu mal premiéru 1. mája 2012. Zábery vznikali na Slovensku v septembri 2011. Jedná sa totiž o rovnaké vizuály ako z obalu albumu Stereo, na ktorom je Dara odfotená nahá vo vode.

Výroba albumu 
 Dara Rolins – spev
Produkcia
 Jan Kleník – producent
 Dara Rolins – co–producent
 Petra Ficová – fotografie
 Patrik Svoboda – grafický dizajn
 Margita Skřencová – hair & make–up

Referencie

Externé odkazy 
 Dara Rolins – Stereo na databáze Discogs

Albumy Dary Rolins
Hudobné albumy z 2011